
A dezetil-amiodaron mitokondriális hatásának vizsgálata emlő tumor sejtvonalon

A mitokondriumok bioszintetikus, bioenergetikai és jelátviteli organellumok, amelyek szinte
minden eukarióta sejtben megtalálhatóak. Manapság egyre jobban ismert, hogy az
átprogramozott mitokondriumok alapvető fontosságúak a tumorigenezis, a tumorfejlődés és a
tumoros áttétképződés szempontjából. A megváltozott mitokondriális anyagcsere részt vehet a
sejtek tumorsejtekké történő átalakulásának elindításában, vagy biztosítja a tumorsejtek túlélését
egy zord mikrokörnyezetben is, ami agresszív tumor növekedést tesz lehetővé. E átprogramozott
mitokondriumok támodáspontot nyújthatnak olyan gyógyszerek kifejlesztésére, amelyek
kifejezetten a rákos sejtek mitokondriumaira irányulnak. Ez ígéretes irányt jelent a daganatellenes
gyógyszerfejlesztés következő generációja számára.
Módszerek: MDA-MB231 sejteken vizsgáltuk a dezetil-amiodaron hatását az alábbi módszereket
alkalmazva: sejttúlélés vizsgálat (Szulforodamin B assay technika); mitokondriális
membránpotenciál vizsgálat (Rhodamin 123 festés, fluoreszcens mikroszkópia); intracelluláris
Ca 2+ szint változás vizsgálata (Fluo4 festés, fluoreszcens mikroszkópia), Mitokondrális
Permeabilitás Tranzíció vizsgálata (Calcein-AM, fluorescens mikroszkópia), fehérje-expresszió
vizsgálat (Western Blot).
Eredmények: A dezetil-amiodaron koncentrációfüggő módon, szignifikánsan csökkentette a triple
negatív emlő tumor sejtek túlélését, melynek hátterében a mitokondriumokat célzó hatása állhat.
Szignifikáns módon csökkentette a mitokondriális membránpotenciált, emelte az intracelluláris
Ca 2+ koncentrációt, Mitokondriális Permeabilitás Tranzíciót indukált, melyek következtében
Cytochrome C kiáramlás, Caszpáz-3 aktiváció és AIF (Apoptózis Indukáló Faktor) nukleáris
transzlokáció volt megfigyelhető.
Következtetés: A triple negatív emlőtumor az egyik legrosszabb prognózissal rendelkező
daganattípus. Kezelése a mai napig nagy kihívást jelent. Széles körben folynak kutatások, melyek
bizonyítják, hogy a mitokondriumok is terápiás célpontok lehetnek daganatos megbetegedések
esetén. Az in vitro végzett kísérleteink azt mutatják, hogy a dezetil-amiodaron már alacsony
koncentrációkban is tumorszuppresszív hatású, mely hatás hátterében a mitokondiumokra
gyakorolt hatása állhat. Feltevésünk bizonyítására azonban további in vitro és in vivo vizsgálatok
szükségesek.



